laion/Wikipedia-Exotic huggingface dataset:
קליקה (ירח)

קליקה (באנגלית: Kalyke; נקרא גם Jupiter XXIII) הוא אחד הירחים של כוכב הלכת צדק.  קליקה התגלה בשנת 2000 על ידי קבוצת אסטרונומים מאוניברסיטת הוואי שבראשה עמד סקוט שפרד. לאחר הגילוי קוטלג הירח בשם S/2000 J 2.    קוטרו של קליקה הוא 5.2 קילומטרים והמהירות אשר בה הוא מקיף את צדק היא 2.31 ק"מ לשנייה. רדיוס מסלולו של קליקה סביב צדק הוא 23,181,000 קילומטרים ומשך זמן הקפתו את צדק הוא 721.021 ימים. קליקה בעל אלבדו של 0.04 ואקסצנטריות של 0.2140.  את שמו קיבל קליקה על שם קליקה (Calyce) מהמיתולוגיה היוונית.  קליקה משתייך לקבוצת הירחים קארמה אשר קרויה על שם הירח קארמה. קבוצה זו היא קבוצה של ירחים שהמשותף להם הוא היותם ירחים לא-רגילים שמסלולם סביב צדק הוא בין 23 ל-24 מיליון קילומטר ובנטייה של כ-165°.    מדיה וקבצים בנושא קליקה בוויקישיתוף ערך זה הוא קצרמר בנושא מדעי החלל. אתם מוזמנים לתרום לוויקיפדיה ולהרחיב אותו.
פראוקה פטרי

פראוקה פטרי (בגרמנית: Frauke Petry, שם נעורים Marquardt; נולדה ב-1 ביוני 1975) היא כימאית, אשת עסקים ופוליטיקאית גרמנייה שנבחרה לאחת משלושת הדוברים של המפלגה הגרמנית "אלטרנטיבה לגרמניה" (Alternative für Deutschland או AfD) מ-2013 עד 2015. היא שימשה כדוברת המפלגה יחד עם ירג מויטן מאז 2015 ועד לפרישתה מהמפלגה באוקטובר 2017, בעקבות תוצאות הבחירות לבונדסטאג. פטרי גדלה בברנדנבורג. בשנת 1992 משפחתה עברה לברגקאמן שבווסטפאליה. פטרי קיבלה תואר ראשון בכימיה מאוניברסיטת רדינג ב-1998 ולאחריו השלימה את הדוקטורט באוניברסיטת גטינגן. היא דוברת אנגלית שוטפת. בשנת 2007 הקימה עסק פרטי בשם PURinvent בלייפציג העוסק בחומר מילוי פוליאורתני לצמיגים. בשנת 2012 קיבלה את עיטור מסדר הכבוד של הרפובליקה הפדרלית של גרמניה. בשנים 2015–2017 כיהנה כדוברת מפלגת אלטרנטיבה לגרמניה. בשנת 2017 פרשה מהמפלגה ויזמה את הקמת המפלגה הכחולה של גרמניה, כגרסה מרוככת יותר של תנועת אלטרנטיבה לגרמניה. מדיה וקבצים בנושא פראוקה פטרי בוויקישיתוף אתר האינטרנט הרשמי של פראוקה פטרי פראוקה פטרי, ברשת החברתית פייסבוק פראוקה פטרי, ברשת החברתית אקס (טוויטר) פראוקה פטרי, סרטונים בערוץ היוטיוב אתר החברה PURinvent אלדד בק, "הפוליטיקה הגרמנית סובלת מטראומה של אשמה. יש נושאים שאסור לדבר עליהם, ומי שעושה זאת מואשם מיד בהיותו נאצי. נוצר סוג חדש של דיקטטורת חשיבה. אלה בדיוק הדברים שהובילו ל־1933", באתר ynet, 25 במרץ 2016 הגרדיאן, הניו יורק טיימס וד־פ־א, היריבה החדשה של מרקל קוראת תיגר על שלטונה ועל מדיניות הפליטים הפתוחה, באתר הארץ, 14 במרץ 2016 ערך זה הוא קצרמר בנושא אישים. אתם מוזמנים לתרום לוויקיפדיה ולהרחיב אותו.
סקיילרק 3

סקיילרק 3 (מכונה ביחידת זיק הצה"לית "דוהר שמיים") הוא כלי טיס בלתי מאויש (כטב"ם) טקטי למשימות סיור ואיסוף מודיעין צבאי מתוצרת "חץ הכסף", חברה-בת של אלביט מערכות. הסקיילרק 3 היא גרסה מוגדלת ממדים ומשופרת יכולות של המיני-מל"ט סקיילרק 1 וסקיילרק 2. הסקיילרק 3 הוא בעל מוטת כנפיים של 4.8 מטר ומשקל של 55 ק"ג עם יכולות נשיאה של 15 ק"ג מטען. הסקיילרק 3 בעל טווח פעולה של 120 ק"מ (62 מייל) וגובה מרבי של 5,500 מטר (18,000 רגל). הוא בעל יכולת שהייה באוויר של עד כ-6 שעות. הסקיילרק 3 נפרס באמצעות משגר פנאומטי אשר יכול להיות מותקן על רכב או על קרקע מוצקה. הסקיילרק 3 נחשף בפברואר 2016. בפברואר 2022 הציגה אלביט, במהלך הסלון האווירי בסינגפור, גרסה הכוללת מערכת הנעה היברידית עם מנוע חשמלי ומנוע בעירה פנימית. הציגה אלביט, גרסה הכוללת הנראה ונחיתה אנכית ( VTOL ) בעלת סייג רום של 15000 רגל הסקיילרק 3 נכנס לשירות בצה"ל בחיל התותחנים בשם "דוהר שמיים". דני זקן, ‏אלביט הציגה מל"ט מיני-טקטי היברידי חדש בסלון האווירי בסינגפור, באתר גלובס, 14 בפברואר 2022 You are being redirected..., elbitsystems.com ערך זה הוא קצרמר בנושא אמצעי לחימה ובנושא חיל האוויר הישראלי. אתם מוזמנים לתרום לוויקיפדיה ולהרחיב אותו.
לאורה מוררה

לאורה מוררה (Laura Morera; נולדה ב-6 בנובמבר 1977) היא רקדנית בלט ספרדייה, רקדנית ראשית בבלט המלכותי בלונדון. מוררה נולדה במדריד. כשהייתה בת 7 השתתפה בתוכנית הקיץ של ה-Royal Academy of Dance בלונדון. בגיל 10 היא נבחנה לבית הספר המלכותי לבלט כאשר רקדה סולו מהבלט "פאקיטה" בנעלי פוינט. בהיותה בת 11 החלה את לימודיה בבית הספר, וסיימה אותם בשנת 1995. עם סיום לימודיה הצטרפה ללהקת הבלט המלכותי. בשנת 1998 קודמה לדרגת אמן ראשון, ב-1999 לדרגת סולנית וב-2002 לסולנית ראשונה. בשנת 2007 קודמה מוררה לדרגת רקדנית ראשית. בשנת 2023 פרשה מוררה מתפקידה כרקדנית בלהקה, לאחר 27 שנים. הופעתה האחרונה בבית האופרה המלכותית נערכה ב-17 ביוני. מוררה לימדה בלט בסדנאות ברחבי העולם, בעיקר בספרד ויפן. בין הפרסים בהם זכתה, מוררה קיבלה את תואר "הופעה יוצאת דופן בגילום דמות נשית במחול קלאסי" בשנת 2015 ממבקרי פרס לאומי בתחום המחול על גילום דמותה של "ליז" מהבלט הנערה הסוררת. מוררה נשואה לרקדן הבלט המלכותי לשעבר, הרקדן ג'סטין מייזנר. הרפרטואר של מוררה עם הבלט המלכותי כולל: תפקיד ראשי - אנסטסיה (אנ') דיאנה - סילביה אפי - הסילפידה תפקיד ראשי - ז'יזל קיטרי - דון קישוט (אנ') פיית שזיף הסוכר - מפצח האגוזים גמזטי - La Bayadère (אנ') מלכת הלבבות - הרפתקאות אליס בארץ הפלאות (אנ') Rushes - Fragments of a Lost Story Qualia Of Mozart Asphodel Meadows Sweet Violets Hansel and Gretel The Age of Anxiety Electric Counterpoint Frankenstein Tryst לאורה מוררה, במסד הנתונים הקולנועיים IMDb (באנגלית) מרגרט וויליס, Interview – Laura Morera – Principal, The Royal Ballet, באתר DanceTabs,‏ 12 בפברואר 2016 סטפי ווילד, Laura Morera Retires as a Principal Dancer After 27 Years, באתר Brodway World,‏ 9 בפברואר 2023
קופה אמריקה 1963

אליפות אמריקה הדרומית 1963 (1963 Campeonato Sudamericano) היא המהדורה ה-28 של אליפות אמריקה הדרומית בכדורגל. הטורניר נערך בבוליביה בין ה-10 ל-31 במרץ 1963, ואורגן על ידי התאחדות הכדורגל הדרום אמריקאית (CONMEBOL). בטורניר הגמר השתתפו שבע נבחרות החברות בהתאחדות. הטורניר שוחק במתכונת של בית גמר בן שבע נבחרות, ששוחק בסיבוב אחד. בוליביה המארחת זכתה בטורניר בפעם הראשונה, והיחידה עד כה בתולדותיה. היא פתחה בשוויון 4-4 עם אקוודור, אך מאז ניצחה את שאר חמשת משחקיה, סיימה במאזן נקי מהפסדים, וזכתה בתואר כשלאחריה התייצבה פרגוואי במקום השני. נבחרות צ'ילה ומחזיקת הגביע אורוגוואי בחרו שלא לקחת חלק בטורניר, בעוד ונצואלה לא הצליחה להיכנס לטורניר הגמר. משחקי הטורניר שוחקו בשני אצטדיונים שונים: אצטדיון הרננדו סילס בלה פאס ואצטדיון פליקס קפרילס בקוצ'במבה. משחקיה של המארחת בוליביה התארחו בין שני האצטדיונים באופן שווה. בשלב זה, נפגשו הנבחרות אחת עם השנייה פעם אחת. תואר אלופת אמריקה הדרומית הוענק לנבחרת שסיימה במקום הראשון בבית בתום שישה מחזורים. עבור כל ניצחון זוכה הנבחרת בשתי נקודות, ועבור כל תוצאת תיקו זוכה הנבחרת בנקודה אחת. במקרה של שוויון בנקודות, תדורג גבוה יותר: הנבחרת בעלת פער השערים הטוב יותר הנבחרת בעלת מספר שערי הזכות הגבוה יותר הנבחרת המנצחת במשחק בין השתיים הנבחרת שתנצח בהגרלה שתיערך ביניהן
קופה אמריקה 1959 (אקוודור)

אליפות אמריקה הדרומית 1959 (1959 Campeonato Sudamericano) היא המהדורה ה-27 של אליפות אמריקה הדרומית בכדורגל. הייתה זו מהדורה נוספת לזו שנערכה מוקדם יותר באותה השנה בארגנטינה. הטורניר נערך באקוודור בין ה-5 ל-25 בדצמבר 1959, ואורגן על ידי התאחדות הכדורגל הדרום אמריקאית (CONMEBOL). בטורניר הגמר השתתפו חמש נבחרות החברות בהתאחדות. הטורניר שוחק במתכונת של בית גמר, והשתתפו בו חמש נבחרות בלבד, לאחר שבוליביה, צ'ילה, קולומביה ופרו לא השתתפו, בעוד ברזיל ששלחה קבוצה מפרנמבוקו בלבד. הטורניר שוחק בסיבוב אחד בן ארבעה מחזורים. אורוגוואי זכתה בטורניר בפעם העשירית בתולדותיה. היא סיימה במאזן נקי מהפסדים, וספגה שער אחד בלבד לאורך כל הטורניר. בשלב זה, נפגשו הנבחרות אחת עם השנייה פעם אחת. תואר אלופת אמריקה הדרומית הוענק לנבחרת שסיימה במקום הראשון בבית בתום ארבעה מחזורים. עבור כל ניצחון זוכה הנבחרת בשתי נקודות, ועבור כל תוצאת תיקו זוכה הנבחרת בנקודה אחת. במקרה של שוויון בנקודות, תדורג גבוה יותר: הנבחרת בעלת פער השערים הטוב יותר הנבחרת בעלת מספר שערי הזכות הגבוה יותר הנבחרת המנצחת במשחק בין השתיים הנבחרת שתנצח בהגרלה שתיערך ביניהן כל משחקי הגמר של הטורניר נערכו באצטדיון מודלו שבגואיאקיל. תכולתו המקסימלית בעת הטורניר הייתה 41,000 מקומות.
ילנה לשמנובה

ילנה אנטוליבנה לשמנובה (ברוסית: Елена Анатольевна Лашманова;‏ נולדה ב-9 באפריל 1992) היא הלכית תחרותית רוסיה, ושיאנית העולם לשעבר בהליכה ל-20 ק"מ. לשמנובה הורשעה באימרוץ וקיבלה השעיה לשנתיים משנת 2014, כמו כן נשללו ממנה מדליית הזהב האולימפית (לונדון 2012), ומדליית הזהב מאלופת העולם (מוסקבה 2013). לשמנובה נולדה בסרנסק, מורדוביה. באולימפיאדת לונדון (2012), זכתה לשמנובה במדליית זהב בתחרות הליכה ל-20 ק"מ בשיא עולם חדש של 1:25:02 שעות, לפני בת ארצה אלופת העולם אולגה קניסקינה (1:25:09 שעות) וקיאנג שנג'י מסין (1:25:16 שעות). שיא זה החזיק מעמד כ-3 שנים ונשבר על ידי בת ארצה אלמירה אלמבקובה (1:24:47 שעות). המדליה נשללה ממנה לאחר שהורשעה באימרוץ. באליפות העולם שנערכה במוסקבה, רוסיה בשנת 2013 זכתה לשמנובה במדליית זהב בתחרות הליכה ל-20 ק"מ בתוצאה של 1:27:09 שעות, לפני בת ארצה אניסיה קירדיאפקינה (1:27:11 שעות) וליו הונג מסין (1:28:10 שעות). המדליה נשללה ממנה לאחר שהורשעה באימרוץ. ב-22 ביוני 2014 נמצאו חומרים אסורים בדמה של לשמנובה והיא הושעתה מהשתתפות בתחרויות למשך שנתיים, מה שאומר שהיא תוכל להשתתף באולימפיאדת ריו דה ז'ניירו (2016) ולנסות להגן על תוארה. למרות ההשעיה קיבלה לשמנובה היתר להשתתף בתחרות שנערכה ב-30 בדצמבר 2014. הליכה ל-5,000 מטר: 21:29.30 דקות (2009) הליכה ל-10,000 מטר: 42:59.48 דקות (2011) הליכה ל-10 ק"מ: 43:10 דקות (2011) הליכה ל-20 ק"מ: 1:25:02 שעות (2012), שיא עולם בעבר מדיה וקבצים בנושא ילנה לשמנובה בוויקישיתוף ילנה לשמנובה, באתר olympedia.org ילנה לשמנובה, באתר התאחדות האתלטיקה הבין-לאומית ילנה לשמנובה, באתר Track and Field (נשים)
UNetbootin

UNetbootin (או Universal Netboot Installer) הוא כלי יצירת החסנים ניידים ברי אתחול. הכלי מיועד בעיקר ללינוקס על הפצותיו השונות, ואף מציג תפריט הכולל הפצות לינוקס רבות, מהן יכולים המשתמשים לבחור את ההפצה שתועבר לכונן הנשלף. לאחר מכן, ניתן יהיה להשתמש בהפצה במצב חי שבו לאחר כל שימוש בהפצה, המידע שנוצר נמחק בעת יציאה ממנה. חרף זאת, ניתן גם להשתמש בקובץ ISO עבור התוכנה. תוכנה זו זמינה עבור חלונות, מקינטוש ולינוקס (ללינוקס באמצעות חבילות להפצות ספציפיות, אך בה בעת גם בתור קובצי הרצה-מטיפוס bin). אתחול מהרשת תוכנת צריבה Etcher מדיה וקבצים בנושא UNetbootin בוויקישיתוף אתר האינטרנט הרשמי של UNetbootin (באנגלית) דף התוכנה באתר SourceForge ערך זה הוא קצרמר בנושא מחשבים. אתם מוזמנים לתרום לוויקיפדיה ולהרחיב אותו.
מערת שרח בת אשר

מערת שרח בת אשר במחוז אספהאן שבאיראן, המכונה גם בשם "ג'לה כונה", היא מערה שזכתה לפרסום בשל אגדה נסית המקושרת לשרח בת אשר, נכדתו של יעקב. לפי האגדה, שרח זכתה לחיי נצח היות שבישרה ליעקב על כך שיוסף חי במצרים; ובאה לעזרת יהודי פרס מרדיפות וגזרות קשות בימי שלטונו של עבאס שאה. על פי האגדה, בזמן שהשאה יצא לציד, הוא נתקל באיילה ורדף אחריה. האיילה נכנסה למערה, אך גם שם לא עלה בידי השאה לתפוס אותה. כשרצה השאה לשוב על עקבותיו ולצאת מן המערה, איבד את דרכו. באותו רגע התגלתה אליו האיילה בהפכה לאישה שהציגה עצמה כשרח בת אשר, ביקשה ממנו לבטל ולחזור בו מרדיפתו את היהודים; היא אמרה לו כי אם לא ינהג כדבריה, היא תשאירנו למות במערה. השאה הסכים להיטיב, ובעת מלכותו נפסקו רדיפות היהודים. המערה הפכה למקום מקודש עבור היהודים, שהפכו אותו למקום עלייה לרגל. בשנים האחרונות נבנה גם בית כנסת לצד המערה. היהודים באימפריה הספווית ראובן קשאני. (2001). יהודי פרס, בוכרה ואפגניסטן, עמ' 27-28. ראובן זכאים, סרח בת אשר מתגלה במערה: המסורת המדהימה של יהודי איספהאן, 2015.
לודולף ואן צאולן

לודולף ואן צאולן (בגרמנית: Ludolph van Ceulen;‏ 28 בינואר 1540 –‏ 31 בדצמבר 1610) היה מתמטיקאי גרמני-הולנדי מהילדסהיים. נודע בעיקר על חישוב 35 הספרות הראשונות של פאי. ואן צאולן לימד בדלפט סיף ומתמטיקה, עד שב-1594 פתח בליידן בית ספר לסיף. בשנת 1600 מונה לפרופסור הראשון למתמטיקה באוניברסיטת ליידן, תואר שחלק יחד עם הקרטוגרף ההולנדי סימון פראנס ואן מרוויאן, ועבד שם עד מותו. המינוי של הזוג היה בעקבות הרצון של האוניברסיטה למנות מרצים בתחום המדע ומתמטיקה שימושית במקום בתחום התאורטי. ואן צאולן חישב תחילה את 20 הספרות הראשונות של פאי על בסיס עבודתו של ארכימדס, ופרסם את הספרות בשנת 1594 בספר "Van den Circkel" ("על המעגל"). בשביל לחשב את המספר היה צריך להשתמש במצולע משוכלל בעל 15 ∗ 2 12 {\displaystyle 15*2^{12}} פאות. לאחר מכאן חישב עד 35 ספרות לאחר הנקודה, והגיע לתוצאה: 3.14159265358979323846264338327950288..., לאחר מותו המספר כונה מספר לודולף עד תחילת שנת המאה ה-20. כהוקרה, נכתבו על קברו 35 הספרות שחישב. הקבר שלו אבד, אך בשנת 2000 שוחזר. מדיה וקבצים בנושא לודולף ואן צאולן בוויקישיתוף לודולף ואן צאולן, באתר פרויקט הגנאלוגיה במתמטיקה לודולף ואן צאולן, באתר MacTutor (באנגלית) לודולף ואן צאולן, באתר "Find a Grave" (באנגלית)
גלפגוס (ספר)

גלפגוס (באנגלית: Galápagos) הוא שמו של רומן מאת הסופר האמריקאי קורט וונגוט. הספר יצא לאור בשנת תשנ"א, 1991. הספר מתאר את השתלשלות האירועים הבדיונית המובילה להשמדת הציווילזציה ולאבולוציה של האדם לכדי יונק ימי. חלקו הראשון של הספר מתאר את הפלגתה של ה"באהיה דה דרווין", ספינת פאר שאמורה הייתה לשאת אורחים מפורסמים למסע לאיי גלאפגוס. משבר כלכלי עולמי חמור ופריצתה של מלחמה באמריקה הדרומית גורמים לכך שרק נוסעים מעטים נמצאים על הספינה, כשזו עולה על שרטון ליד האי הבדיוני סנטה רוסליה. מגפה הגורמת לעקרות משמידה את כל האנושות מלבד הבודדים שנקלעו לסנטה רוסליה. במיליון השנים הבאות, בני האדם עוברים אבולוציה כך שיתאימו לחייהם החדשים כיונקים ימיים - בין השאר, ראשם קטן, ידיהם מתנוונות והופכות לסנפירים. הספר מסופר מנקדות מבטו של ליאון טראוט, בנו של סופר המדע הבדיוני קילגור טראוט, דמות שמופיעה בהרבה מספריו של וונגוט. רוח הרפאים של ליאון עוקבת אחרי בני האדם במשך מיליון שנה ומספרת את ההיסטוריה של תושבי האי וכן של עצמה. גלפגוס, באתר OCLC (באנגלית) איי גלפגוס והברירה הטבעית, מסע אחר דליה קרח-שגב, יונה זילברמן, מסע הפלא איי גלפגוס הספר גלפגוס / קורט וונגוט, באתר הספרייה הלאומית ערך זה הוא קצרמר בנושא ספרים. אתם מוזמנים לתרום לוויקיפדיה ולהרחיב אותו.
הסוכנות הבין-לאומית לחקר הסרטן

הסוכנות הבין-לאומית לחקר הסרטן (באנגלית: International Agency for Research on Cancer; IARC) היא סוכנות בין-לאומית, חלק מארגון הבריאות העולמי של האומות המאוחדות. המשרדים הראשיים של הסוכנות ממוקמים בליון, צרפת. תפקידה הוא לערוך מחקרים באשר לסיבות מחלת הסרטן. היא גם אוספת ומפרסמת מידע אודות מקרי סרטן בעולם וכן מונוגרפים על גורמים מסרטנים המהווים סכנה לבני אדם. הסוכנות הבין-לאומית לחקר הסרטן מסווגת את הגורמים, התערובות והחשיפות ל-5 קטגוריות. הסיווג נקבע רק על פי חוזק הראיות לכך שמדובר בגורם מסרטן, ולא על הגידול היחסי של סיכון לסרטן עקב חשיפה, או על כמות החשיפה הנדרשת לגרום לסרטן. לדוגמה: חומר מסוים מעלה רק במעט מאוד את הסיכוי לסרטן, וגם זה רק לאחר חשיפה לזמן ממושך ובמינונים גדולים, אך הראיות לסיכוי הקטן לסרטן הן חזקות. במקרה זה החומר יסווג בקבוצה 1, על אף שהוא לא מהווה סיכון משמעותי בשימוש רגיל. קבוצה 1 - גורם מסרטן לבני אדם - יש מספיק ראיות כדי להסיק שהוא יכול לגרום לסרטן בבני אדם. לדוגמה: אלכוהול, בשר מעובד, אבק עץ ועוד. קבוצה 2 - חומרים שחשודים ככאלה שעלולים לגרום לסרטן בבני אדם - הקבוצה מחולקת לשתי תת-קבוצות: קבוצה 2A - קרוב לוודאי גורם מסרטן לבני אדם - יש ראיות לכך שהחומר יכול לגרום לסרטן בבני אדם, אך המסקנה אינה חד משמעית כרגע, מכיוון שלא נמצאו די עדויות בבני אדם, אלא בחיות מעבדה. לדוגמה: בשר אדום, חומר ריסוס גלייפוסט. קבוצה 2B - ייתכן וגורם מסרטן לבני אדם - יש כמה ראיות לכך שהוא יכול לגרום לסרטן בבני אדם, אך כרגע הדבר רחוק ממסקנה חד משמעית, מכיוון שלא נמצאו עדויות לא בבני אדם ולא בחיות מעבדה. קבוצה 3 - לא ניתן לסווג כגורם סרטן לבני אדם - כרגע אין ראיות לכך כי הוא גורם לסרטן בבני אדם. קבוצה 4 - קרוב לוודאי לא גורם מסרטן לבני אדם - יש ראיות חזקות לכך שהחומר לא גורם לסרטן בבני אדם. המכון הלאומי לסרטן זיהום אוויר עקה גנטוקסית מוטגן טוקסיקולוגיה מדיה וקבצים בנושא הסוכנות הבין-לאומית לחקר הסרטן בוויקישיתוף אתר האינטרנט הרשמי של הסוכנות הבין-לאומית לחקר הסרטן (באנגלית) אתר האינטרנט הרשמי של הסוכנות הבין-לאומית לחקר הסרטן (בצרפתית) קייט קילנד, רויטרס, מי אמר שבייקון זה רע?, באתר TheMarker‏, 1 ביוני 2016 ד"ר נעם לויתן, על בשר מעובד והסיכוי ללקות בסרטן, באתר מדע גדול, בקטנה, ‏16 לאוגוסט 2017
ז'אק סאנטר

ז'אק סאנטר (בצרפתית: Jacques Santer; נולד ב-18 במאי 1937) הוא פוליטיקאי לוקסמבורגי, שכיהן כראש ממשלת לוקסמבורג ה-22, בשנים 1984–1995. נולד ב-1937 בוואסרביליג. סיים תואר ב"מכון למדע המדינה פריז" ב-1959, וב-1961 קיבל דוקטורט במשפטים. סאנטר היה פעיל במפלגת העם הסוציאל-נוצרית (CSV). בשנים 1972-1974 החל לכהן כשר זוטר בממשלה. בשנים 1979–1984 היה שר האוצר, העבודה והביטוח הלאומי, בממשלתו של פייר ורנר (שהקואליציה בה הורכבה ממפלגת העם הסוציאל-נוצרית ומהמפלגה הדמוקרטית). אחרי הבחירות ב-1984, פרש פייר ורנר מראשות הממשלה ומהחיים הפוליטיים, וסאנטר מונה במקומו לראש הממשלה. הוא הרכיב קואליציה עם מפלגת העובדים הסוציאליסטית הלוקסמבורגית (השנייה בגודלה אחרי מפלגת העם), וקואליציה זו נותרה בשלטון עד 1999. בשנים הראשונות לשלטונו הוביל סאנטר את המשא ומתן במדינות אירופה לקראת החתימה על אמנת המיזוג (Single European Act) ב-1986; האמנה היוותה שינוי משמעותי ראשון בתכני הסכם רומא. בשנים 1995–1999 כיהן סאנטר כנשיא הנציבות האירופית (הרשות המבצעת של האיחוד האירופי). הוא נבחר כמועמד פשרה בין בריטניה לבין גרמניה-צרפת, שלא הגיעו להסכמה על מועמד מטעמן. ב-1995 הוא גם היה הזוכה הראשון בפרס "Vision of Europe" (תואר כבוד על הישגים יוצאי דופן בנושא עתידה של אירופה). לאחר התפטרותו מתפקידו ב-1999, כיהן סאנטר כחבר הפרלמנט האירופי, עד 2004. במקביל מונה לדירקטוריון חברת ההחזקות הפיננסיות "General Mediterranean Holding", ובהמשך לחברות נוספות. מדיה וקבצים בנושא ז'אק סאנטר בוויקישיתוף ז'אק סאנטר, באתר אנציקלופדיה בריטניקה (באנגלית)
קרב נומיסטרו

קרב נומיסטרו היה קרב שנערך בשנת 210 לפנה"ס במהלך המלחמה הפונית השנייה, בין כוח קרתגי בפיקודו של חניבעל ברקה לבין כוח רומאי בפיקודו של מרקוס קלאודיוס מרקלוס. תוצאות הקרב נחשבות לרוב ללא חד-משמעיות ושנויות במחלוקת. בשנת 210 לפנה"ס נבחרו מרקוס קלאודיוס מרקלוס ומרקוס ואלריוס לאיווינוס כקונסולים. אותו זמן הייתה המלחמה הפונית השנייה בשיאה. הרומאים ראו במרקלוס את המצביא המוכשר האחרון שנותר להם (מרקלוס כבש את סירקוסאי ולא הובס בידי חניבעל בנולה), ועל כן החזירו אותו במהירות מסיציליה שם שהה אותו זמן, ושלחו לשם את לאיוויניוס במקומו. מרקלוס כבש את סלאפיה, עיר בפוליה שמרדה ועברה לצדו של חניבעל, בעזרת הסיעה האוהדת לרומא בעיר, והרג את חיל המשמר הנומידי שבה. במקביל, הפרוקונסול גנאיוס פולביוס קנטומלוס נע באזור העיר הרדוניה שערקה לצד קרתגו לאחר קרב קאנאי, בתקווה להשיב אותה לברית עם רומא. הוא נהג בחוסר זהירות וחנה בעמדה לא נוחה. חניבעל ניצל זאת ותקף אותו במפתיע. בין 7,000 ל-8,000 חייליו רומאיים נהרגו והשאר נמלטו לסאמיניום. מרקלוס פתח מיד במרדף אחרי הכוח הנסוג של חניבעל, והשיג אותו באזור הכפר נומיסטרו (Numistro) בצפון מזרח לוקאניה. מרקלוס קבע את מחנהו במישור, בעוד חניבעל לכד נקודה אסטרטגית על גבעה. מרקלוס הצעיד את חייליו, שמנו בתחילת הקרב שני לגיונות, אל מול מחנהו של חניבעל, וחניבעל פרש מולו את חייליו שהיוו בעיקר מגויסים מהיספניה. כמו כן לטענת טיטוס ליוויוס השתתפו בקרב פילי קרב מהצד הקרתגי, אולם הדבר אינו מסתבר. על הקרב עצמו ידוע מעט מאוד. ליוויוס מספר שהוא נמשך יום שלם בלי שאף צד מצליח לצבור יתרון על הצד השני. לקראת הלילה הצטרף לגיון רומאי נוסף לקרב וחניבעל הזרים גם הוא כוחות רעננים שהחליפו את החיילים המותשים. עם זאת, כאשר ירד הלילה חזרו שני הצדדים למחנותיהם בלי שאי מי יכל להכריז על ניצחון. למחרת חניבעל לא הוציא את חייליו אל מחוץ למחנה, והרומאים העבירו את היום בקבירת הגופות ובאיסוף שלל. באישון ליל חמק חניבעל והחל לנוע אל פוליה. מרקלוס קיבל ידיעה על כך, השאיר כוח קטן לשמור על הפצועים, ועם השאר פתח במרדף. היו מספר התכתשויות קטנות והתנגשויות פרשים שהסתיימו לרוב בניצחון רומאי, אולם שום דבר מעבר לכך וחניבעל הצליח להגיע בשלום אל פוליה. חניבעל לא היה להוט לקרב, והוא נע בעיקר בלילות. בסופו של דבר, מרקלוס חזר לרומא כדי לארגן את הקונסולאט של השנה הבאה ועל כן ויתר על המרדף. מרקלוס נאבק פעמיים בחניבעל במהלך השנה הבאה (209 לפנה"ס), ומת במארב שטמן לו חניבעל בשנה שלאחר מכן (208 לפנה"ס). טיטוס ליוויוס, ספר עשרים ושבעה, 2. פרונטינוס, תחבולות מלחמה, ספר שני, 2,6. פלוטרכוס, חיי מרקלוס, 24.
סלמנדרות ענקיות

סלמנדרות ענקיות (שם מדעי: Cryptobranchidae) היא משפחה של סלמנדרות הכוללת את המינים הגדולים ביותר במחלקת הדו-חיים. למרות השם הם אינם קשורים לסוג סלמנדרה. רוב הסוגים במשפחה זו נכחדו וכיום קיימים רק שניים: סלמנדרת ענק וסלמנדרת ענק אמריקנית או הלבנדר (Cryptobranchus alleganiensis). דו-חיים אלו חיים במזרח אסיה ובמזרחה של צפון אמריקה. הסלמנדרות הענקיות חיות בנהרות ובזרמים תת-קרקעיים והן מהוות טורפי על בסביבת המחיה שלהן. הגדולה במשפחה היא סלמנדרת הענק הסינית (Andrias davidianus), שאורכה עד 150 ס"מ ומשקלה עד 30 ק"ג, מה שהופך אותה לדו-חיים הגדול ביותר בעולם. משפחת סלמנדרות ענקיות (Cryptobranchidae) סוג סלמנדרת ענק (Andrias) מין סלמנדרת ענק יפנית (Andrias japonicus) סלמנדרת ענק סינית (Andrias davidianus) סלמנדרת שויכצרי (Andrias scheuchzeri) – נכחדה סוג ומין יחיד סלמנדרת ענק אמריקנית (Cryptobranchus alleganiensis) Aviturus exsecratus – נכחד Ulanurus fractus – נכחד Zaissanurus beliajevae – נכחד מדיה וקבצים בנושא סלמנדרות ענקיות בוויקישיתוף סלמנדרות ענקיות, באתר ITIS (באנגלית) סלמנדרות ענקיות, באתר NCBI (באנגלית) סלמנדרות ענקיות, באתר Animal Diversity Web (באנגלית) סלמנדרות ענקיות, באתר האנציקלופדיה של החיים (באנגלית) סלמנדרות ענקיות, באתר GBIF (באנגלית) ערך זה הוא קצרמר בנושא זוחלים. אתם מוזמנים לתרום לוויקיפדיה ולהרחיב אותו.
אנתוני אוג'ה

אנתוני אוג'ה (באנגלית: Anthony Ujah; נולד ב-14 באוקטובר 1990) הוא כדורגלן ניגרי המשחק בקבוצת בוטב פלובדיב בעמדת החלוץ. אנתוני אוג'ה נולד באוגבוקולו, ניגריה, ושיחק במועדון הספורט של הבירה אבוג'ה, ולאחר מכן במועדון וארי וולבס. בשנת 2010 חתם בלילסטרום מליגת העל הנורווגית, שם שיחק עונה וחצי. הופעתו הידועה ביותר בלילסטרום נערכה במרץ 2011, אז הבקיע רביעייה בניצחון 0–7 על סטאבק, ובסך הכל הבקיע עבור לילסטרום 27 שערי ליגה ב-36 הופעות. הצלחתו של אוג'ה בלילסטרום גררה התעניינות מליגות בכירות יותר, ובפגרת החורף של עונת 2011/12 חתם אוג'ה במיינץ 05. אוג'ה שיחק חצי עונה במיינץ, והבקיע שני שערים ב-12 הופעות. בתחילת עונת 2012/13 הושאל אוג'ה לפ.צ. קלן ששיחקה אז בליגת הבונדסליגה השנייה במטרה לסייע למועדון לשוב אל הבונדסליגה. אוג'ה הבקיע 13 שערים בעונת ההשאלה לקלן, אך לא הצליח להעפיל עם המועדון לבונדסליגה. בתום עונה זו חתם בקלן על חוזה קבוע, ובעונתו השנייה במועדון הבקיע 11 שערים וסייע לקלן להעפיל לבונדסליגה מהמקום הראשון. בעונת 2014/15 אוג'ה הבקיע עשרה שערים עבור קלן וסיים עם הקבוצה במקום ה-12 בבונדסליגה. בקיץ 2015 חתם אוג'ה בורדר ברמן על חוזה לארבע שנים. אוג'ה רשם עונה מוצלחת מבחינה אישית בורדר ברמן, בה הבקיע 11 שערי ליגה ב-30 הופעות. עם זאת, הקבוצה שיחקה בתחתית הטבלה לאורך כל העונה, וניצלה מירידה רק במחזור הסיום. ב-5 ביולי 2016, לאחר עונה אחת בלבד בורדר ברמן, חתם אוג'ה בליאונינג ווהווין הסינית תמורת דמי העברה של 13 מיליון אירו. אוג'ה ערך 39 הופעות במועדון זה והבקיע עשרה שערים. בפגרת החורף של עונת 2017/18 חזר אוג'ה לבונדסליגה כאשר חתם במיינץ 05, בה שיחק בעבר, על חוזה לשלוש שנים וחצי. אוג'ה שיחק במיינץ עונה וחצי, כאשר במחצית השנייה של עונת 2017/18 לא הבקיע כלל, ובעונת 2018/19 הבקיע ארבעה שערים. בקיץ 2019 נמכר אוג'ה לאוניון ברלין, העולה החדשה לבונדסליגה, וחתם בשורותיה על חוזה לשלוש עונות. בעונת הבכורה שלו בקבוצה, 2019/20, היה אוג'ה חלק מרכזי מהצלחת הקבוצה, שרק העפילה לבונדסליגה וסיימה את עונת הבכורה שלה במקום ה-11. עם זאת, אוג'ה החמיץ את כל עונת 2020/21 וערך שלוש הופעות בלבד בעונת 2021/22 בגין פציעות מרובות, ובקיץ 2022 שוחרר מהקבוצה. ב-2 באוגוסט 2022 חתם באיינטרכט בראונשווייג מהבונדסליגה השנייה. בעונת הבכורה שלו בקבוצה, 2022/23, הבקיע אוג'ה עשרה שערי ליגה, וסיים עם הקבוצה במקום ה-15, לאחר מאבקי תחתית. בעונת 2023/24 אוג'ה ובראונשווייג סיימו שוב במקום ה-15, כשאוג'ה מבקיע שלושה שערים. בתום עונה זו שוחרר מהקבוצה. בקיץ 2024 חתם אוג'ה בבוטב פלובדיב מליגת העל הבולגרית בכדורגל. אוג'ה משחק בנבחרת ניגריה החל משנת 2013, והוא השתתף עם הנבחרת הניגרית בגביע הקונפדרציות 2013, בו שותף במשחק אחד, בניצחון 1–6 על נבחרת טהיטי, שלא הספיק לניגריה כדי לעלות שלב. למונדיאל 2014 אוג'ה לא זומן. פ.צ. קלן אליפות הבונדסליגה השנייה: 2014/15 מדיה וקבצים בנושא אנתוני אוג'ה בוויקישיתוף אנתוני אוג'ה, באתר Transfermarkt אנתוני אוג'ה, באתר Fussballdaten.de (בגרמנית) אנתוני אוג'ה, באתר Soccerway אנתוני אוג'ה, באתר WorldFootball.net אנתוני אוג'ה, באתר National Football Teams אנתוני אוג'ה, באתר FootballDatabase.eu
סלמנדרת ענק אמריקנית

סלמנדרת ענק אמריקנית, קְרִיפְּטוֹבְּרַנְכוּס או הלבנדר (שם מדעי: Cryptobranchus alleganiensis) הוא דו-חיים דמוי סלמנדרה ממשפחת סלמנדרות ענקיות המצוי בחלק המזרחי של ארצות הברית. סלמנדרה זו היא המין היחיד בסוגה ונחשבת לקרובה למינים הגדולים ביותר של דו-חיים - סלמנדרות ענק. אורכה של הסלמנדרה הבוגרת 30–75 ס"מ ומשקלה 1.5-2.5 ק"ג. סלמנדרות מגיעות לבגרות מינית לאחר כחמש שנים, ובשבי מסוגלות לחיות עד גיל 30. הסלמנדרה בעלת גוף אפור ורחב ומוארך עם לסת גדולה ועיניים קטנות. העור בעל קפלים גדולים והכפות גדולות ובעלות ארבע אצבעות ברגליים הקדמיות וחמש באחוריות. הזנב עבה ושרירי ומסייע בתנועה במים. סלמנדרה זו נמצאת רק באגמים ונהרות בארצות הברית מניו יורק עד לצפון ג'ורג'יה. הסלמנדרה לא צריכה לעלות מעל פני המים כדי לנשום, כי היא יכולה לנשום על ידי עורה כשהוא מלא במים מחומצנים. היא שוכנת בעיקר באזורם סלעיים ומתרחקת מנהרות רחבים או מאזורים בוציים, בהם קשה לשחות ולנשום. היא אינה שחיינית טובה והיא מתרחקת גם מאזורים יבשים או קרים. יצורים אלה שוכנים בסלעים ביתיים בשטחים טריטוריאליים ויתקפו כל מסיג גבול. הם יוצאים לפעילות בלילות ומחפשים בעזרת גבשושיות על ראשם מזון. הטרף העיקרי שלהם הוא סרטנים מקבוצת Astacoidea ומדגים שצפים במים. הם פעילות יותר בקיץ, אז ישנם גם שפע סרטנים יותר מבחורף. הם אוכלים גם את צאצאיהם. הסלמנדרה נפגעת מפעילות אנושית בנהרות בהם היא חיה. לסלמנדרה שני תת-מינים: C. a. alleganiensis C. a. bishopi מדיה וקבצים בנושא סלמנדרת ענק אמריקנית בוויקישיתוף סלמנדרת ענק אמריקנית, באתר ITIS (באנגלית) סלמנדרת ענק אמריקנית, באתר NCBI (באנגלית) סלמנדרת ענק אמריקנית, באתר Animal Diversity Web (באנגלית) סלמנדרת ענק אמריקנית, באתר האנציקלופדיה של החיים (באנגלית) סלמנדרת ענק אמריקנית, באתר GBIF (באנגלית) סלמנדרת ענק אמריקנית, באתר אנציקלופדיה בריטניקה (באנגלית) סלמנדרת ענק אמריקנית באתר הרשימה האדומה של IUCN